Udtalelse om Kommissionens årsberetning »Det finansielle samhørighedsinstrument 1993/1994« (96/C 100/27)

Regionsudvalget besluttede den 13. marts 1995 under henvisning til EF-traktatens artikel 198 C at afgive udtalelse om Kommissionens årsberetning »Det finansielle samhørighedsinstrument 1993/1994«.

Det forberedende arbejde henvistes til Regionsudvalgets Underudvalg 8 »Økonomisk og Social Samhørighed, Sociale og Arbejdsmarkedspolitiske Spørgsmål og Sundhedsvæsen«, som udpegede José Vieira de Carvalho til ordfører.

Regionsudvalget vedtog på den 9. plenarforsamling den 20.-21. september 1995 (mødet den 21. september 1995) følgende udtalelse.

REGIONSUDVALGET,

der henviser til Rådets forordning (EØF) nr. 792/93 af 30. marts 1993 om oprettelse af et finansielt samhørighedsinstrument,

der henviser til Regionsudvalgets udtalelse om »Kommissionens forslag til Rådets forordning (EF) om oprettelse af Samhørighedsfonden« og »Kommissionens forslag til Rådets forordning (EF) om gennemførelsesbestemmelser til forordning (EF) om oprettelse af Samhørighedsfonden« (CdR 16/94),

der henviser til Revisionsrettens særberetning nr. 1/95 om det finansielle samhørighedsinstrument, der dækker samme periode som Kommissionens beretning,

der henviser til Fællesskabets 5. program for politik og handling i forbindelse med miljøet og bæredygtig udvikling,

der henviser til Kommissionens meddelelse om den fælles transportpolitiks fremtidige udvikling,

1. roser Kommissionen og medlemsstaterne for at have indført det finansielle samhørighedsinstrument så hurtigt, vel vidende, at det manglende juridiske grundlag gav problemer, eftersom Maastricht-traktaten på daværende tidspunkt endnu ikke var ratificeret;

2. ønsker at gøre opmærksom på, at de fleste bemærkninger om problemer eller mangler i forbindelse med gennemførelsen af det finansielle samhørighedsinstrument er fremsat for at undgå tilsvarende problemer i forbindelse med gennemførelsen af Samhørighedsfonden. Bemærkningerne er med andre ord fremsat med henblik på en optimal gennemførelse af Samhørighedsfonden;

2.1. fordrer, at samhørighedsfondens effektivitet sikres med alle mulige midler;

3. havde mere konkret, hvad angår de regionale og lokale myndigheders rolle i forbindelse med gennemførelsen af det finansielle samhørighedsinstrument, gerne set, at de kompetente myndigheder på regionalt og lokalt niveau i højere grad havde været inddraget i administrationen af instrumentet;

3.1. Dette skal forstås som de regionale og lokale myndigheders aktive inddragelse i opstillingen af prioriteter, behandlingen af ansøgninger og udvælgelsen af projekter.

3.2. Dette betyder, at de direkte berørte regionale og lokale myndigheder skal deltage i tilstrækkeligt omfang i modtagerlandenes prioritering, dvs. i alle tilfælde - ikke kun i de tilfælde, hvor de regionale og lokale myndigheder har den fulde kompetence med hensyn til fastlæggelse og gennemførelse af projekter i deres område.

3.3. En sådan deltagelse ville indebære, at ansøgninger om støtte altid skal ledsages af en udtalelse fra de berørte regionale og lokale myndigheder om konsekvenserne på regionalt og interregionalt plan af de pågældende projekter, og at Kommissionen skal tage hensyn til udtalelserne fra de direkte berørte myndigheder i forbindelse med godkendelsen af projekterne.

3.4. Endvidere er det absolut nødvendigt, at de regionale og lokale myndigheder, som deltager i finansieringen af projekter under det finansielle samhørighedsinstrument, også deltager i den økonomiske administration af projekterne.

3.5. Hvad overvågningen og evalueringen af projekterne angår, noterer Regionsudvalget sig med tilfredshed Kommissionens bemærkning om, at medlemsstaterne i fremtiden skal gøre en større indsats for, at der foreligger en bedre analyse af projekternes indvirkning på miljøet (). De lokale og regionale myndigheder er klar over, at Samhørighedsfonden oprettes med henblik på udvælgelse af projekter til det femte miljøhandlingsprogram, men ønsker at understrege, at de lægger meget stor vægt på, at de finansierede projekter overholder reglerne for luft- og støjforureningsbekæmpelse, for beskyttelse af vandmiljøet og for håndtering af fast affald samt reglerne for beskyttelse af fuglelivet.

3.6. Regionsudvalget gør dog ikke desto mindre opmærksom på, at man endnu engang må understrege betydningen af, at de direkte berørte regionale og lokale myndigheder deltager i overvågningsudvalgene, som det allerede er tilfældet i Irland. Det ville være at foretrække, om de administrative beføjelser på regionalt plan blev givet til de folkevalgte i de lokale og regionale organer i stedet for til centralstyrets repræsentanter.

3.7. Regionsudvalget håber, at der fremover vil blive givet økonomisk støtte til flere projekter i Fællesskabets yderste periferi. Det understreges dog, at tildelingen af eventuelt øgede midler til projekter i Fællesskabets yderste periferi ikke bør ske på bekostning af de andre fonde (f.eks. strukturfondene).

3.8. Regionsudvalget ønsker, at der gives prioritet til de mest afsondrede regioner i de lande, der er omfattet af Samhørighedsfonden.

4. minder om, at Revisionsretten i sin særberetning udtrykker bekymring over, at en række småprojekter synes at have modtaget støtte fra samhørighedsinstrumentet alene på grund af hensynet til den hurtigst mulige udnyttelse af bevillingerne. Regionsudvalget minder endvidere om, at projekterne skal kunne påvise en betydelig effekt for udviklingen på regionalt og interregionalt plan, og at en sådan effekt for øvrigt ikke afhænger af projektets omfang;

5. kunne godt tænke sig at få oplyst det samlede antal ansøgninger om støtte til projekter, samt hvor stor en procentdel af projektansøgningerne, der er blevet imødekommet, de væsentligste argumenter for afslag og omfanget af de regionale og kommunale myndigheders eventuelle deltagelse under beslutningstagningen;

6. finder, at det ville være hensigtsmæssigt fremover at vurdere de socioøkonomiske virkninger af de finansierede projekter (såvel på nationalt som på regionalt og kommunalt niveau), ved i årsberetningerne f.eks. at indsætte et afsnit om projekternes virkninger på lokalt, regionalt og interregionalt plan,

finder, at det i den forbindelse ville være ønskeligt, at Kommissionen i årsberetningerne illustrerer de finansierede projekters generelle forløb ved hjælp af diagrammer og kort;

finder, at beretningerne, for at man bedre kan vurdere balancen mellem de to områder (infrastruktur og miljø), må tage hensyn til data fra forudgående år, så man kan sikre sig og konstatere en ligelig fordeling af midlerne. Det er f.eks. med beklagelse, at man må konstatere en skævhed i projekterne på vejtransportområdet til ugunst for de mest miljøvenlige transportformer; men for at kunne fastslå, om der faktisk er tale om en skævhed i anvendelsen af midlerne, er det nødvendigt, at man har en meget længere referenceperiode end et år,

7. ønsker at erindre om, hvor vigtigt det er med en god koordination mellem Fællesskabets forskellige interventionsinstrumenter, dvs. mellem det finansielle samhørighedsinstrument og Samhørighedsfonden på den ene side og strukturfondene, Den Europæiske Investeringsbank, Interreg II og andre fællesskabspolitikker på den anden;

noterer sig informationer i Revisionsrettens beretning om, at medlemsstater har trukket projekter, der var berettiget til støtte fra Den Europæiske Fond for Regionaludvikling eller Den Europæiske Investeringsbank, tilbage for at ansøge om økonomisk støtte fra det finansielle samhørighedsinstrument. Denne praksis bør undgås i fremtiden. Med en bedre samordning og information vil man undgå risikoen for dobbeltfinansiering, og for, at projekter, der eventuelt er blevet afvist under et andet interventionsinstrument, finansieres af Samhørighedsfonden. Man skal desuden sikre bedre afstemning i forhold til nationale infrastrukturprogrammer.

8. Regionsudvalget er bevidst om de vanskeligheder, der skyldes manglende overholdelse af EU-lovgivningen i forbindelse med indgåelse af kontrakter om leveringer til den offentlige sektor i visse lande, men håber, at disse problemer snart vil høre fortiden til.

9. Kan kun glæde sig over, at der ikke er rapporteret om uregelmæssigheder eller tilfælde af svig i de godkendte projekter.

Bruxelles, 21. september 1995.

Jacques BLANC

Formand for Regionsudvalget

() Kommissionens svar på Revisionsrettens særberetning.

BILAG til Regionsudvalgets udtalelse »Kommissionens årsberetning - Det finansielle Samhørighedsinstrument 1993/1994« vedrørende Kommissionens årsrapport om Samhørighedsfonden 1994

Regionsudvalget besluttede den 18. juli 1995 under henvisning til EF-traktatens artikel 198 C at afgive udtalelse om det ovennævnte emne.

Det forberedende arbejde i forbindelse med udarbejdelsen af denne udtalelse, der vedføjes som bilag til udtalelsen om Kommissionens årsberetning om »Det finansielle samhørighedsinstrument 1993/1994« (KOM(95) 1 endelig udg.), blev henvist til Underudvalg 8 »Økonomisk og Social Samhørighed, Sociale og Arbejdsmarkedspolitiske Spørgsmål og Sundhedsvæsen«, som udpegede José Vieira de Carvalho til ordfører.

Regionsudvalget vedtog på den 9. plenarforsamling den 20.-21. september 1995 (mødet den 21. september 1995) følgende bilag.

REGIONSUDVALGET

henviser til Rådets forordning (EØF) nr. 792/93 af 30. marts 1993 om oprettelse af et finansielt samhørighedsinstrument,

henviser til Regionsudvalgets udtalelse om »Kommissionens forslag til Rådets forordning (EF) om oprettelse af Samhørighedsfonden« og »Kommissionens forslag til Rådets forordning (EF) om gennemførelsesbestemmelser til forordning (EF) om oprettelse af Samhørighedsfonden« (CdR 16/94),

henviser til Revisionsrettens særberetning nr. 1/95 om det finansielle samhørighedsinstrument, der dækker samme periode som Kommissionens beretning,

henviser til Fællesskabets 5. program for politik og handling i forbindelse med miljøet og bæredygtig udvikling,

henviser til Kommissionens meddelelse om den fælles transportpolitiks fremtidige udvikling,

henviser til Kommissionens årsberetning »Det finansielle samhørighedsinstrument 1993/1994« (KOM(95) 1 endelig udg.).

1. Regionsudvalget glæder sig over, at ubalancen konstateret i årsberetningen om det finansielle samhørighedsinstrument mellem henholdsvis infrastruktur- og miljøprojekter til ugunst for miljøprojekterne synes at mindskes.

2. På transportinfrastrukturområdet glæder Regionsudvalget sig over, at jernbanenettet begynder at få tildelt større midler end, hvad tilfældet var under det finansielle samhørighedsinstrument.

3. Bemærkningerne i udtalelsen om det finansielle samhørighedsinstrument om de regionale og lokale myndigheders rolle (punkt 3) gælder ligeledes Samhørighedsfonden.

4. Regionsudvalget gentager, at det finder det af stor betydning, at årsberetningerne indeholder et afsnit om projekternes lokale, regionale og nationale virkninger. Årsberetningen indeholder i den tekniske beskrivelse af projekterne et punkt vedrørende de socioøkonomiske virkninger, men mere righoldige oplysninger ville være velkomne.

5. Regionsudvalget gentager sin anmodning om at få oplyst det samlede antal ansøgninger om projektfinansiering samt, hvor stor en procentdel af projektansøgningerne, der er imødekommet, de vigtigste begrundelser for afslag og de lokale og regionale myndigheders eventuelle medvirken under beslutningstagningen.

6. Regionsudvalget konstaterer, at der kun i få tilfælde har været tale om uregelmæssigheder i forbindelse med de godkendte projekter.